Í grein sinni í Fréttablaðinu 27. nóvember hélt Kári Stefánsson því fram að eini samnefnari vandaðra vinnubragða í vísindum væri heiðarleiki . Þetta er óneitanlega mikil einföldun , en ef við gerum ráð fyrir að þetta sé rétt þá má draga af því athyglisverðar ályktanir . Ein er sú að ef einhverjir geti talist sérfræðingar í því sem sameinar vísindaleg vinnubrögð þá eru það siðfræðingar , enda eru þeir helstu sérfræðingarnir í þeirri mikilvægu dygð . Í lögum um vönduð vinnubrögð í vísindum er hins vegar gert ráð fyrir því að til þess að meta brot gegn heiðarlegum starfsháttum í vísindum þurfi líka að vera fyrir hendi „ þekking á hinum ólíkum rannsóknasviðum , þ.m.t. rannsóknum í atvinnulífinu “ ( 5. gr. ) . Því eins og Kári segir réttilega þá er mikilvægt að hafa innsýn í vönduð vinnubrögð á tilteknum sérsviðum . Kári vill líka taka hart á þeim „ sem verða uppvísir að alvarlegum óheiðarleika í vísindum “ , svo vitnað sé til greinar hans . En ein meginforsenda þess að þetta verði gert með skipulegum og sanngjörnum hætti er að til séu lög af því tagi ( Lög um vandaða starfshætti í vísindum ) sem Kári hefur fundið allt til foráttu . Lögin mynda umgjörð um málsmeðferð þegar taka þarf á óheiðarlegum starfsháttum , en skilgreina ekki efnisleg viðmið um óheiðarleika . Kári er ósáttur við það og það er eðlilegt ágreiningsefni sem óþarfi er að hafa stóryrði um . Hins vegar er það í anda hugmyndarinnar um menntun vísindamanna , sem Kári tekur undir , að ætla vísindasamfélaginu sjálfu að móta viðmið um vísindalegan óheiðarleika fremur en að setja þau með lögum að ofan . En að öðru leyti sýnist mér sáralítill málefnalegur ágreiningur vera á milli okkar eftir að hann skrifaði þessa grein . Hann gengst nú við flestum þeim atriðum sem mikilvæg eru til að tryggja heiðarleg vinnubrögð í vísindum og til að bregðast við brotum á þeim , þótt hann hafi í fyrri grein ekki þóst hafa skilning á þeim . Það var óheiðarlegt af honum . En kannski er fyrirsögn greinar hans ( „ Rugludallur “ ) ætluð sem vísbending til lesenda um að taka orð hans ekki alvarlega .